Úradný vestník L 306 , 23/11/2001 S. 0028 - 0033



Rozhodnutie Komisie z 21. novembra 2001, ktorým sa stanovujú požiadavky na schvaľovanie hraničných inšpekčných miest zodpovedných za veterinárne kontroly výrobkov, ktoré vstupujú do spoločenstva z tretích krajín (oznámené pod číslom dokumentu C(2001) 3687) (Text s významom pre EHP) (2001/812/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady č. 97/78/ES, ktorá ustanovuje zásady, ktorými sa riadi organizácia veterinárnych kontrol výrobkov vstupujúcich do spoločenstva z tretích krajín [1], a najmä na jej články 6 (2) a 33, keďže: (1) Hraničné inšpekčné miesta, ktoré manipulujú s výrobkami, musia s cieľom toho, aby boli schválené a zapísané do zoznamu v úradnom vestníku, spĺňať všeobecné podmienky ustanovené v prílohe II smernice č. 97/78/ES. (2) Vzhľadom na skúsenosti získané z inšpekcií vykonávaných Potravinovým a veterinárnym úradom je teraz vhodné, aby sa zmenili a doplnili a aktualizovali podrobné požiadavky pre hraničné inšpekčné miesto a akékoľvek inšpekčné stredisko v rámci takéhoto miesta. Toto rozhodnutie ustanovuje požadované zariadenia, vybavenia a postupy a zrušuje rozhodnutie Komisie č. 92/525/EHS [2]. (3) Všetky prevádzkové priestory, ktoré sa majú používať ako hraničné inšpekčné miesta majú byť pod kontrolou štátneho veterinárneho lekára a majú mu byť prístupné vždy, keď do nich potrebuje vstúpiť; týka sa to tiež budov používaných ako obchodné zariadenia. (4) Za účelom efektívnosti v takých miestach, ktoré manipulujú iba s obmedzenými kategóriami výrobkov by sa mali hraničné inšpekčné miesta uvádzať s ohľadom na tieto kategórie a poskytnuté zariadenia môžu potom byť obmedzené a vhodné iba pre takéto kategórie výrobkov. (5) Je vhodné zabezpečiť flexibilnosť tak, aby sa hraničné inšpekčné miesta rozdelili do rozličných inšpekčných stredísk, v ktorých sa výrobky môžu riadne preskúšať bez toho, aby si to vyžiadalo duplicitné úradné zariadenia a určitú dokumentáciu alebo potrebné zariadenia, ktoré sa neuchovávajú v priestoroch miesta. (6) K uvedenej flexibilite sa však musia ustanoviť niektoré obmedzenia, aby sa zabezpečilo, že takéto inšpekčné strediská skutočne pracujú pod kontrolou štátneho veterinárneho lekára, a že nie sú umiestnené vo veľkých vzdialenostiach od stanoveného ústredného úradu, pričom v takom prípade by sa strediská mali schvaľovať ako nezávislé hraničné inšpekčné miesta. (7) Hraničné inšpekčné miesto a inšpekčné strediská v rámci neho by preto mali poskytovať minimálne požiadavky pre zariadenia, vybavenie a prevádzkové podmienky ustanovené v tomto rozhodnutí. (8) Všetky hraničné inšpekčné miesta musia byť schválené Komisiou a zapísané do zoznamu v úradnom vestníku. (9) Kvôli prehľadnosti by sa mali všetky inšpekčné strediská, ktoré sú súčasťou niektorého miesta pohraničnej inšpekcie, mali uviesť spolu s menom samotného miesta v príslušnom rozhodnutí Komisie uverejnenom v úradnom vestníku. (10) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Hraničné inšpekčné miesto pozostáva zo zariadení určených na veterinárne kontroly, daných pod zodpovednosť štátneho veterinárneho lekára, alebo v prípade produktov rybolovu pod zodpovednosť buď štátneho veterinárneho lekára alebo úradného zástupcu uvedeného v rozhodnutí Komisie č. 93/352/EHS [3], a umiestnených takým spôsobom, aby tieto zariadenia predstavovali jednu kompletnú pracovnú jednotku. V prípade, keď hraničné inšpekčné miesto pozostáva z viac ako jedného súboru zariadení, ktoré sú však umiestnené na spoločnej ploche, vymedzí sa na základe geometrickej polohy skupiny hraničné inšpekčné miesto, ktoré ponesie jednotný názov. 2. Hraničné inšpekčné miesto musí obsahovať všetky zariadenia bližšie určené v článku 4 tohto rozhodnutia, kde sa môžu predkladať všetky výrobky živočíšneho pôvodu z tretích krajín na uvedenie do obehu v spoločenstve a podrobia sa nevyhnutným kontrolám dokladov, totožnosti a fyzickým kontrolám. 3. Tam, kde si to vyžaduje zemepisná poloha alebo veľkosť hraničného sídla, alebo efektívnosť riadenia hraničných kontrol, môže hraničné inšpekčné miesto podľa potreby zabezpečiť viac ako jedno zariadenie alebo inšpekčné stredisko na vykonávanie kontrol kategórií výrobkov, pre ktoré je hraničné inšpekčné miesto schválené. Článok 2 1. Bez toho, aby bola dotknutá príloha II smernice č. 97/78/ES, musia všetky hraničné inšpekčné miesta uvedené v článku 6 uvedenej smernice, s cieľom toho, aby boli schválené a zapísané do zoznamu v úradnom vestníku, zabezpečovať zariadenia, personál, vybavenie a vykonávať postupy na miestach tak, ako uvádza toto rozhodnutie v príloha k nemu. 2. Prevádzkové priestory, ktoré sa používajú ako hraničné inšpekčné miesto, alebo akékoľvek inšpekčné stredisko v rámci neho, musia byť pod účinnou kontrolou štátneho veterinárneho lekára, alebo v prípade produktov rybolovu, buď štátneho veterinárneho lekára alebo úradného zástupcu uvedeného v rozhodnutí č. 93/352/EHS a musia byť prístupné vždy, keď je to potrebné. Článok 3 1. Členský štát môže navrhnúť, aby sa hraničné inšpekčné miesto po schválení oficiálne zapísalo do zoznamu s cieľom inšpekcie všetkých alebo iba niektorých kategórií výrobkov. V druhom prípade musí členský štát preukázať, že miesto má potrebné zariadenia, personál a vybavenie na vykonávanie inšpekcie takýchto výrobkov. 2. Hraničné inšpekčné miesta sa v úradnom vestníku uvedú ako prístav, letisko, cesta alebo železničná stanica. V zozname sa bližšie určia kategórie výrobkov, pre ktoré je miesto schválené, a ak je to vhodné, inšpekčné stredisko, vrátane podrobností, ktoré sa týkajú akéhokoľvek obmedzenia výrobkov, ktoré môžu prekontrolovať všetky príslušné hraničné inšpekčné miesto. 3. Tam, kde sa hraničné inšpekčné miesto schválilo iba pre vymedzené kategórie výrobkov, môžu sa zariadenia zabezpečené na pohraničnom inšpekčnom mieste obmedziť, ak je to vhodné, iba na také, ktoré sú potrebné na vykonávanie veterinárnych kontrol iba týchto vymedzených kategórií výrobkov. 4. Avšak na základe výnimky z odseku 3, zmrazené semeno a embryá, ktoré sa môžu prepravovať pri určitých teplotách okolia v zapečatených kontejneroch samoregulujúcich teplotu, sa môžu kontrolovať iba v hraničných inšpekčných miestach uvedených v zoznamoch pre výrobky neurčené na spotrebu pre ľudí, ktoré majú teplotu okolia. 5. Členské štáty oznámia Komisii všetky zmeny v infraštruktúre alebo pri prevádzkovaní hraničného inšpekčného miesta alebo inšpekčného strediska v rámci takého miesta, ktorá môže mať vplyv na jeho zápis do zoznamu. Členské štáty môžu navrhnúť dodatky ku kategorizácii akéhokoľvek hraničného inšpekčného miesta potom ako príslušný orgán skontroloval, že zariadenia sú v súlade s týmto rozhodnutím, s cieľom schvaľovania a zmien a doplnení k zoznamu vykonávaných Komisiou. Článok 4 1. Zariadenia v schválených hraničných inšpekčných miestach musia byť vybudované, vybavené, udržiavané a prevádzkované v súlade s požiadavkami ustanovenými v prílohe k tomuto rozhodnutiu a v príslušných právnych predpisoch spoločenstva. Na výrobky, ktoré nie sú v úplnom súlade z hygienického hľadiska, sa môžu vzťahovať národné hygienické požiadavky. 2. Minimálna infraštruktúra pre ktorékoľvek hraničné inšpekčné miesto musí obsahovať tieto prvky v rámci efektívnej vzájomnej pracovnej vzdialenosti: a) kanceláriu s komunikačným vybavením vrátane telefónu, faxu, systémového terminálu Animo, kopírovacieho stroja, všetkých potrebných dokumentov a archívnej kapacity na uskladnenie dokumentov týkajúcich sa kontroly výrobkov; b) sociálne zariadenie pozostávajúce zo šatní, záchodov a zariadení na umývanie rúk na použitie pre pracovníkov pracujúcich v hraničnom inšpekčnom mieste, ktoré môžu používať iba pracovníci zapojení do úradných kontrol; c) priestor na vyloženie zásielky z dopravného prostriedku, ktorý sa musí zatvoriť alebo uložiť prikrytý pod prístrešok okrem zásielok vlny, ktorá nie je v prepravných nádobách, voľne loženého množstva spracovaného živočíšneho proteínu neurčeného na spotrebu pre ľudí, voľne loženého hnoja alebo guánu alebo množstva tekutých olejov a tukov, ktoré sa prepravujú v člnoch, na ktoré sa nemusí vzťahovať požiadavka zastrešenia; Pre výrobky, ktoré sú tepelne chránené, určené na spotrebu pre ľudí by prechod medzi priestorom na prepravu a vykladanie mal byť chránený alebo pevne uzatvorený pred vonkajším prostredím okrem prípadu rýb, kde platí výnimka uvedená v článku 2 rozhodnutia č. 93/352/EHS a kapitola II bod 2 prílohy k smernici č. 91/493 [4]; d) inšpekčná miestnosť, kde sa majú prekontrolovať výrobky a odobrať vzorky na ďalšie testy; priestor na odber vzorky nemusí byť oddelený od inšpekčnej miestnosti; e) vhodné skladové miestnosti alebo priestory, v ktorých sa môžu zadržané zásielky uchovávať v chlade, zmrazené alebo pri teplotách okolia a zároveň pod kontrolou štátneho veterinárneho lekára až do obdržania výsledkov laboratórnych vyšetrení alebo iných vyšetrení. 3. Hraničné inšpekčné miesta, ktoré sú schválené na zaobchádzanie s kategóriami výrobkov, ktoré sú chladené, mrazené alebo musia mať teplotu okolia, musia byť schopné súbežne skladovať primerané objemy výrobkov v každej tepelnej kategórii. Štátny veterinárny lekár musí mať umožnený okamžitý prístup k primeranému objemu v sklade vždy, keď to pokladá za nevyhnutné. Využívanie komerčného skladovacieho zariadenia v blízkosti hraničného inšpekčného miesta a v rámci toho istého prístavu alebo colného priestoru je povolené pod kontrolou štátneho veterinárneho lekára a pod podmienkou, že zadržaný výrobok sa skladuje v oddelenej zamykateľnej miestnosti, alebo v priestore riadne ohradeného od všetkých ostatných výrobkov. Uskladnenie v oddelených samostatných kontajneroch trvale umiestnených pri vykladacom priestore je povolené za predpokladu, že kontajnery sú spojené s vykladacím priestorom takým spôsobom, že vykladanie sa uskutočňuje pod prístreškom a je chránené pred počasím. Dodatočné skladovanie každej kategórie výrobkov v dopravnom prostriedku, v ktorom bola zásielka privezená na miesto je povolené výnimočne pod kontrolou štátneho veterinárneho lekára pre hraničné inšpekčné miesta umiestnené pri ceste, železnici alebo prístave. 4. S výrobkami na spotrebu pre ľudí a s výrobkami neurčenými na spotrebu pre ľudí sa musí manipulovať v oddelených priestoroch na vykladanie, v inšpekčných miestnostiach a v skladovacích zariadeniach. Na základe výnimky z tejto požiadavky v prípade hraničných inšpekčných miest úradne schválených za vymedzené iba pre zabalené výrobky, môžu byť vykladacie priestory spoločné za predpokladu, že počas vykladania a po vyložení sú zreteľne oddelené výrobky určené pre spotrebu pre ľudí a výrobky neurčené pre spotrebu pre ľudí s cieľom zabrániť vzájomnému znečisteniu. 5. Na základe výnimky z vyššie uvedeného odseku 4 môžu hraničné inšpekčné miesta, ktorými prechádza menej ako 500 zásielok ročne, využívať tie isté zariadenia vybavené na vykladanie, inšpekciu a skladovanie pre všetky výrobky, pre ktoré bolo miesto schválené za predpokladu, že sa zaviedlo časové oddeľovanie zásielok a že sa podľa potreby uskutočňuje primerané čistenie a dezinfekcia prevádzkových priestorov medzi príchodmi rozličných zásielok. Článok 5 1. Členské štáty môžu navrhnúť, aby dodatočné inšpekčné strediská v hraničných inšpekčných miestach už predtým schválených, boli potom ako príslušný orgán skontroluje, že sú v súlade s týmto rozhodnutím, zapísané do zoznamu v úradnom vestníku. 2. Ak je hraničné inšpekčné miesto rozdelené do rozličných inšpekčných stredísk: - umiestnia sa v rámci toho istého colného priestoru alebo obvodu ako hraničné inšpekčné miesto, pod ktorým sú strediská zapísané do zoznamu; - umiestnia sa v rámci primeranej pracovnej vzdialenosti od určeného ústredného sídla hraničného inšpekčného miesta a budú preukázateľne pod kontrolou štátneho veterinárneho lekára; - zavedú špecifickú evidenciu zásielok prekontrolovaných v stredisku. 3. Inšpekčné strediská nemusia mať: - zariadenia na archivovanie, terminál systému Animo alebo kopírovací stroj, - všetku legislatívu a dokumentáciu pre veterinárne kontroly, ktoré sú dôležité a potrebné pre veterinárne kontroly vykonávané v stredisku. Článok 6 V prípadoch uvedených v článku 6.2. b) smernice č. 97/78/ES, primerané časové intervaly pre členské štáty poskytované na zosúladenie s odporúčaniami urobenými podľa inšpekčných správ predtým, ako Komisia stiahne hraničné inšpekčné miesta úplne alebo čiastočne zo zoznamu, v druhom prípade so zreteľom na kategórie výrobkov a/alebo inšpekčné strediská, na ktoré sa odporúčania vzťahujú, budú nasledovné, počítajúc od dátumu obdržania poslednej správy v jazyku členského štátu: - pre nedostatky, pokiaľ ide o zariadenia (iba stavbu) alebo počty pracovníkov: šesť mesiacov; avšak ak sa stavajú nové náhradné zariadenia, môžu sa časové lehoty pre dokončenie činnosti určiť podľa dohody medzi členským štátom a komisiou podľa jednotlivých prípadov, - pre nedostatky, pokiaľ ide o všetky iné záležitosti: tri mesiace. V prípade možného vážneho ohrozenia zdravia zvierat alebo ľudí, môžu byť tieto časové intervaly kratšie. Článok 7 Týmto sa zrušuje rozhodnutie č. 92/525/EHS a v súlade s článkom 33 smernice č. 97/78/ES sa ustanovenia tohto rozhodnutia budú uplatňovať v 20. deň nasledujúci po dni jeho uverejnenia v Úradnom vestníku Európskych spoločenstiev. Článok 8 Toto rozhodnutie je adresované členským štátom. V Bruseli 21. novembra 2001 Za Komisiu David Byrne člen Komisie [1] Ú. v. ES L 24, 30.1.1998, s. 9. [2] Ú. v. ES L 331, 17.11.1992, s. 16. [3] Ú. v. ES L 144, 16.6.1993, s. 25. [4] Ú. v. ES L 268, 24.9.1991, s. 15. -------------------------------------------------- PRÍLOHA POŽIADAVKY NA SCHVAĽOVANIE HRANIČNÝCH INŠPEKČNÝCH MIEST Na účel toho, aby hraničné inšpekčné miesta boli schválené a zaznamenané do zoznamu, musia sa vybudovať tak, aby poskytovali primeraný stupeň hygieny a aby zabraňovali vzájomnému znečisťovaniu. V miestnostiach, kde sa výrobky majú vykladať, kontrolovať alebo skladovať, musí hraničné inšpekčné miesto mať: - steny s konečnou úpravou s hladkými umývateľnými povrchmi, ktoré by sa spolu s podlahami mali dať ľahko čistiť a dezinfikovať, a s primeranou kanalizáciou, - čistý a ľahko umývateľný strop, - primerané prirodzené a umelé osvetlenie, - primeraný prívod teplej a studenej vody vo všetkých inšpekčných miestnostiach. 1. Technické vybavenie a) Hraničné inšpekčné miesta a inšpekčné strediská musia vždy mať k dispozícii aspoň: - zariadenie (alebo prístup k zariadeniu), ktoré môže odvážiť zásielky podliehajúce kontrolám, - akékoľvek zariadenie potrebné na otvorenie a preskúšanie zásielok predložených na kontrolu, - čistiace a dezinfekčné zariadenie primerane zabudované a vhodné pre potreby miesta alebo účinný a zaevidovaný systém čistenia a dezinfekcie prostredníctvom externého sprostredkovateľa, - vybavenie na udržanie teploty na vhodnej úrovni v kontrolovaných okolitých miestnostiach. b) V inšpekčných miestnostiach musí byť minimálne: - stôl, na ktorom sa dá pracovať a ktorý má hladký umývateľný povrch, ktorý sa dá ľahko čistiť a dezinfikovať, - vybavenie na odber vzorky – pílu, nôž, otvárač konzerv, prostriedok na odber vzorky zo zásielok a vzorkových kontajnerov, - pásku na zapečatenie a očíslované pečatidlá alebo nálepky, jasne označené, aby sa dali sledovať, - teplomer na odmeranie povrchovej a vnútornej teploty, váhu na váženie a pH-meter pre čerstvé výrobky, - vybavenie na roztavenie alebo mikrovlnnú rúru, - zariadenia na dočasné skladovanie vzoriek pri kontrole teploty, až do ich odoslania do laboratória. Mali by byť k dispozícii vhodné prepravné obaly na prepravu takýchto vzoriek. c) Hraničné inšpekčné miesta a inšpekčné strediská s obmedzeným zápisom do zoznamu musia mať: - predmety uvedené vyššie v bodoch a) a b), ak sú vhodné pre výrobky, s ktorými sa má manipulovať na mieste. 2. Personál 1. Za činnosť hraničných inšpekčných miest musí zodpovedať štátny veterinárny lekár, alebo v prípade výrobkov rybolovu buď štátny veterinárny lekár, alebo úradný zástupca podľa rozhodnutia Komisie č. 93/352/EHS, ktorý musí byť počas kontrol výrobkov prítomný na hraničnom inšpekčnom mieste a v inšpekčných strediskách. Miesto musí mať dostatočný počet pracovníkov na vykonávanie všetkých požadovaných kontrol na hraničnom inšpekčnom mieste; 2. Štátnemu veterinárnemu lekárovi môžu pomáhať špeciálne zaškolení asistenti, ktorí konajú pod jeho odborným dohľadom: a) pri kontrole dokladov; b) pri vykonávaní kontrol totožnosti a fyzikálnych skúšok, pri odbere vzoriek a výkone všeobecných analýz; c) pri administratívnych povinnostiach a postupoch. Štátny veterinárny lekár je zodpovedný za konečné rozhodnutie. Uchovávajú sa záznamy o zaškolení personálu hraničného inšpekčného miesta o veterinárnych kontrolách. 3. Dokumentácia Hraničné inšpekčné miesto zaznamenáva tieto informácie: Až do zavedenia systému Shift musí štátny veterinárny lekár zodpovedný za kontroly na hraničnom inšpekčnom mieste mať k dispozícii vo vymenovanom ústrednom sídle aspoň: 1. aktuálny zoznam tretích krajín alebo častí tretích krajín oprávnených posielať výrobky do spoločenstva, alebo tam, kde je to vhodné, do určitých členských štátov; 2. kópie rôznych rozhodnutí spoločenstva alebo členských štátov, ktoré bližšie určujú typ zdravotného osvedčenia alebo osvedčenia o ochrane zdravia verejnosti/zvierat alebo akýkoľvek iný doklad, ktorý musí byť priložený k výrobkom z tretích krajín odosielaných do spoločenstva alebo tam, kde je to vhodné, do určitých členských štátov; 3. aktuálny zoznam zariadení v tretích krajinách, ktoré sú oprávnené posielať výrobky do spoločenstva; alebo národných oprávnených zariadení v prípade neharmonizovaných výrobkov; 4. kópie všetkých bezpečnostných rozhodnutí zakazujúcich alebo obmedzujúcich dovoz výrobkov do spoločenstva; 5. aktuálny zoznam schválených hraničných inšpekčných miest poskytujúcich všetky dostupné podrobnosti o týchto miestach; 6. aktuálny zoznam voľných zón, voľných skladov a colných skladov schválených podľa článku 12.4. a prevádzkovateľov oprávnených podľa článku 13 smernice č. 97/78/ES, vo všetkých členských štátoch; 7. aktuálny zoznam zariadení schválených pre prijímanie zasielaných výrobkov v uvedenom členskom štáte, v súlade s článkom 8 (6) smernice č. 97/78/ES; 8. aktuálne príslušné právne predpisy ES týkajúce sa výrobkov a postupov, na ktoré sa vzťahujú veterinárne kontroly. 4. Záznamy Musia sa viesť aj nasledovné záznamy: 1. aktuálne informácie o zásielkach výrobkov, pre ktoré sa zamietol dovoz alebo vstup do spoločenstva a ktoré boli odoslané späť; každý členský štát oznámi ostatným členským štátom a komisii všetky informácie týkajúce vrátených zásielok; tieto informácie oznámi ústredný príslušný orgán každému hraničnému inšpekčnému miestu; 2. zoznam podľa rozhodnutia Komisie č. 97/394/ES zo 6. júna 1997 "ktoré zavádza minimálne údaje požadované pre databázu o zvieratách a živočíšnych výrobkoch privezených do spoločenstva" [1]; 3. zoznam všetkých zásielok, ktoré sa buď poslali späť podľa rozhodnutia Komisie č. 97/152/ES [2], alebo sa zničili, alebo štátny veterinárny lekár na hraničnom inšpekčnom mieste povolil iné použitie ako na spotrebu pre ľudí; v tomto zozname zaznamenávajú všetky prípady, v ktorých je určený konečný termín na konanie alebo vyjadrenie štátneho veterinárneho lekára v prípade tovarov, ktoré boli zamietnuté, poslané tranzitom alebo odoslané a ktoré si vyžadujú ďalšie konanie; 4. zoznam všetkých vzoriek odobratých na hraničnom inšpekčnom mieste na účely laboratórnych vyšetrení a podrobnosti o požadovaných laboratórnych vyšetreniach a ich výsledkoch (priaznivých a nepriaznivých); 5. zoznam podľa rozhodnutia Komisie č. 94/360/ES "o zníženej frekvencii fyzikálnych kontrol zásielok určitých výrobkov, ktoré majú vykonávať tretie krajiny, podľa smernice č. 90/675/EHS" [3], ak je to potrebné, v elektronickej forme. 5. Postupy 1. Príslušný orgán sa musí snažiť zabezpečiť úzku spoluprácu medzi rôznymi službami zapojenými do kontroly výrobkov z tretích krajín. 2. Všetky fyzikálne inšpekcie a kontroly totožnosti okrem kontrol zapečatenia sa musia uskutočniť v inšpekčnom zariadení. Všetky takéto kontroly sa vykonajú takým spôsobom, aby sa zabránilo možnosti vzájomného znečistenia, a tam, kde je to potrebné sa berú do úvahy kontrolované teplotné podmienky, pri ktorých sa výrobky prevážajú. V prípade nezabalených výrobkov pre spotrebu ľudí sa musia všetky kontroly vykonávať pod prístreškom, ktorý ich chráni pred počasím a zabezpečí sa hygienické zaobchádzanie a ochrana takýchto výrobkov počas vykladania a nakladania. 3. Štátny veterinárny lekár musí mať aspoň primerané vedomosti o opatreniach na odstránenie odpadu výrobkov živočíšneho pôvodu vyložených na prepravu do oblasti spadajúcej pod jeho jurisdikciu. Ak je naďalej zodpovedný za opatrenia na odstránenie odpadu, musia sa urobiť záznamy o vykonaných kontrolách a zistených anomáliách. Ak je za odstránenie odpadu zodpovedný iný príslušný orgán, štátny veterinárny lekár nadviaže úzky kontakt s týmto orgánom a musí mať k dispozícii všetky príslušné potrebné informácie. 4. Štátny veterinárny lekár musí mať primerané vedomosti o akýchkoľvek voľných zónach, voľných skladoch, colných skladoch alebo lodných prepravcoch v rámci pásma hraničného miesta alebo v jeho blízkom okolí. V príslušných skladoch alebo u dodávateľov sa musia vykonávať pravidelné kontroly a v sídle hraničného inšpekčného miesta sa o tom s cieľom preukázania musia viesť záznamy. [1] Ú. v. ES L 164, 21.6.1997, s. 42. [2] Ú. v. ES L 59, 28.2.1997, s. 50. [3] Ú. v. ES L 158, 25.6.1994, s. 41. --------------------------------------------------